Návrh

na zníženie limitu počtu zamestnancov pri výkone práce vo verejnom záujme, zvýšenie počtu štátnozamestnaneckých miest štátnych zamestnancov a zvýšenie objemu finančných prostriedkov určených na platy štátnych zamestnancov v rozpočtovej kapitole Ministerstva dopravy, pôšt a telekomunikácií Slovenskej republiky v roku 2005 

	V súlade s § 12 ods. 9 a 10 zákona č. 312/2001 Z. z. o štátnej službe a o zmene a doplnení niektorých zákonov v znení neskorších predpisov Ministerstvo dopravy, pôšt a telekomunikácií SR (ďalej len „ministerstvo“) predkladá návrh na zvýšenie počtu štátnozamestnaneckých miest o 10 miest v štátnej službe a súčasne ministerstvo navrhuje s účinnosťou od 1. 11. 2005 zníženie limitu počtu zamestnancov pri výkone práce vo verejnom záujme o 10 funkčných miest.

Národná rada SR dňa 23. 09. 2005 schválila zmenu zákona č. 164/1996 Z. z. o dráhach a o zmene zákona č. 455/1991 Zb. o živnostenskom podnikaní (živnostenský zákon) v znení neskorších predpisov (ďalej len „zákon o dráhach“). Na základe schválenej novely zákona o dráhach mení sa termín zrušenia Štátneho dráhového úradu z 31. 12. 2005 na 31. 10. 205 a zriadenie Úradu pre reguláciu železničnej dopravy z 1. 1. 2006 na 1. 11. 2005. Podľa § 69b zákona o dráhach práva a povinnosti zo štátnozamestnaneckého pomeru štátnych zamestnancov Štátneho dráhového úradu, ktorí k 31. 10. 2005 vykonávali štátnu službu, prechádzajú na Úrad pre reguláciu železničnej dopravy.

Úrad pre reguláciu železničnej dopravy má zabezpečovať doterajšie činnosti Štátneho dráhového úradu a nové činnosti vyplývajúce z príslušných smerníc Európskeho parlamentu a Rady najmä:
•	zabezpečovanie nediskriminačného zaobchádzania prevádzkovateľa dráhy so žiadateľmi o prístup na dopravnú cestu a je odvolacím orgánom vo veciach
1.	týkajúcich sa sieťového vyhlásenia a kritérií v ňom obsiahnutých,
2.	prideľovania kapacity dopravnej cesty,
3.	režimu spoplatňovania,
4.	úrovne alebo štruktúry cien za použitie dopravnej cesty,
•	vykonávanie regulácie cien za používanie dopravnej cesty a regulácie cien vo vnútroštátnej železničnej osobnej doprave,
•	schvaľovanie zmluvy o prístupe na dopravnú cestu medzi prevádzkovateľom dráhy a dopravcom,
•	zabezpečovanie regulácie bezpečnosti,
•	spolupráca a vymieňanie si informácií s regulačnými úradmi alebo obdobnými úradmi iných štátov,
•	zabezpečovanie úloh súvisiacich s interoperabilitou európskeho železničného systému.

Na zriadenie úradu ministerstvo predovšetkým využije kapacity zamestnancov zákonom zrušeného Štátneho dráhového úradu, ktorých práva a povinnosti zo štátnozamestnaneckého pomeru štátnych zamestnancov a pracovnoprávnych vzťahov zamestnancov, ktorí k 31. 10. 2005 vykonávali štátnu službu a práce vo verejnom záujme prechádzajú na Úrad pre reguláciu železničnej dopravy. Súčasne sa predpokladá nárast zamestnancov Úradu pre reguláciu železničnej dopravy od 1. 11. 2005 v počte 10 štátnych zamestnancov, z toho 1 predstavený v politickej funkcii (podľa § 64 ods. 5 zákona o dráhach predsedu úradu na návrh ministra dopravy, pôšt a telekomunikácií vymenúva vláda SR).

Zvýšenie počtu štátnozamestnaneckých miest o 10 od 1. 11. 2005 ministerstvo zabezpečilo racionalizáciou činností a zmenou organizačnej štruktúry rozpočtovej organizácie Technická ochrana a obnova železníc so sídlom v Žiline. Na základe skončenia pracovného pomeru zamestnancov rozpočtovej organizácie Technická ochrana a obnova železníc podľa   § 63 ods. 1 písm. b) Zákonníka práce z organizačných dôvodov výdavky na ich mzdy a platy z kategórie 610 presunulo ministerstvo na základe rozpočtového opatrenia MF SR č.22/2005 do kategórie 640 na vyplatenie odstupného a odchodného podľa § 76 Zákonníka práce a Kolektívnej zmluvy na rok 2005.

Predpokladané bežné výdavky na nových zamestnancov Úradu pre reguláciu železničnej dopravy na rok 2005

                                                                                                                                            (v Sk)
Ukazovateľ	XI – XII/2005	
Bežné výdavky (600), z toho:	1 130 000		
Mzdy, platy a OOV (610)	500 000		
Poistné a príspevok do poisťovní (620)	180 000		
Tovary a služby (630)	400 000		
Bežné transfery (640)	50 000		
Kapitálové výdavky (700)	0		
S p o l u:	1 130 000		

	Z uvedených dôvodov je potrebné pre plánovaný počet nových zamestnancov vyčleniť v rozpočte kapitoly MDPT SR pre Úrad pre reguláciu železničnej dopravy finančné prostriedky na mzdy v sume 500 000,- Sk, odvody cca 180 000,- Sk, tovary a služby 200 000,- Sk a bežné transfery vo výške 50 000,- Sk.
	Na zabezpečenie vybavenia úradu výpočtovou technikou sa vyčlenia pre novovzniknutý úrad taktiež bežné výdavky v čiastke 200 000,- Sk. 

	Uvedená potreba rozpočtových zdrojov bude zabezpečená v rámci rozpočtu kapitoly MDPT SR a to z ušetrených bežných transferov (640) určených v roku 2005 na podporu kombinovanej dopravy alokovaných v programe 07S – Železničná doprava. O uvedenú sumu 1 130 000,- Sk bude zvýšený program 07T – Tvorba a implementácia politík.